**Brenner for Jesus og folkehøgskolen**

**”Fokus på å formidle Jesu frelsesverk til elevene er minst like stort i personalet i dag som i gamle dager”**

Ved våre to folkehøgskoler går det i år 230 elever. Jeg er så heldig å få sitte i styret for begge skolene og slik følge arbeidet på nært hold. Personalet ved skolene gjør en kjempejobb og er verdifulle medarbeidere både når det gjelder å drive god folkehøgskolen og i arbeidet med å formidle evangeliet til elevene.

 Det er krevende å være lærer i folkehøgskolen i dag. Du skal ha en stor spisskompetanse rent faglig for å kunne undervise i krevende fag og linjetilbud. Vi er velsignet med et svært dyktig personale ved begge skolene våre med solid faglig kompetanse. Samtidig brenner de ansatte for at elevene skal få et møte med Jesus. Vi har personale som både vil og kan møte dagens elever med budskapet om Jesus.

Mange eldre husker ”gamle dager” med lærere som stadig var på farten som fritidsforkynnere og da predikantene var jevnlig innom skolene på møter. Slik er det ikke lenger, vi innser at vi i dag må vi ha en annen misjonsstrategi i skoledriften enn tidligere. Men fokuset på å nå elevene med evangeliet er minst like sterkt som før.

Vi ønsker også å ha fokus på hvordan kontakten mellom misjonsfolket og personalet kan være best mulig. Her kan vi alltid bli bedre. Det samme er tilfellet når det gjelder å knytte bånd mellom eierorganisasjon og skolens ansatte. Vi må også støtte opp om de åpne arrangementene som skolene har.

Når 50 – 70 elever jevnlig deltar på onsdagsmøtene (Pit Stop), svært mange kommer på bønnemøte før frokost og det er meldt om frelse blant elevene, da har vi mye å takke og glede oss over.

La lærere og personalet på alle de tre skolene våre merke forbønn og omsorg fra oss alle!

Arild Ove Halås

kretsleder Nordmøre og Romsdal Indremisjon

ao.halaas@imf.no